**Bilag 8 - IT-status på undervisningsområdet**

Skolenets tekniske infrastruktur skal med tiden kunne håndtere hele undervisningssektoren, det vil sige både grundskole, ungdomsuddannelses- og videregående uddannelsesinstitutioner.

Antallet af institutioner fordeler sig således:

|  |  |
| --- | --- |
| **Kategori** | **Antal** |
| **Universiteter** | 1  |
| **Maritime uddannelsesinstitutioner** | 2  |
| **Ungdoms uddannelsesinstitutioner** | 7  |
| **Folkeskoler** | 41  |

Den nuværende it-tekniske set-up varierer blandt institutionerne og delsektorerne.

På *grundskoleområdet*varierer det tekniske set-up meget fra skole til skole. Kommunalt tilhørsforhold, skolestørrelse og prioriteret tid til it-support og it-didaktik spiller en væsentlig rolle for institutionernes aktuelle teknisk infrastruktur og indkøb og support af software og hardware. It-investeringer og ambitioner hvad angår it-redskaber og it-didaktik defineres lokalt på skolerne af skolelederen i samråd med skolens it-administrator og kommunen.

Den daglige it-support foretages typisk af it-administratorer og andre skoleansatte samt af samarbejdende it-leverandører. Udover lokale it-leverandøraftaler og NÁM’s support af folkeskolens studieadministrative systemer findes der ikke på nuværende tidspunkt en fælles helpdesk-funktion for standard- og fagsystemer. Således har skolerne i det nuværende set-up svært ved at opnå de vidensmæssige og økonomiske fordele, der kan opnås ved fælles it-indkøb, support og drift.

På de større *institutioner for ungdoms- og videregående uddannelser* er status lidt anderledes. På nogle institutioner er it-investeringerne større og forankret i egentlige it-afdelinger. På andre institutioner svarer praksis til grundskolernes organisering og investeringsstrategier. Der foretages få eller ingen fælles it-strategiske prioriteringer og indkøb på tværs af ungdoms- og videregående uddannelsesinstitutionerne. Institutionsledere og it-afdelinger rådfører sig primært med deres egne it-leverandører i relation til indkøb, support og udviklingsopgaver.